О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење Закона о потврђивању финансијског уговора „Унапређење објеката правосудних органа Б” између Републике Србије и Европске инвестиционе банке, који је потписан 28. новембра 2016. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09 и 78/11) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2016. годину („Службени гласник Републике Србије”, број 103/15) предвиђено је задуживање Републике Србије код Европске инвестиционе банке (у даљем тексту: ЕИБ) за Пројекат унапређења објеката правосудних органа II фаза до 15.000.000 евра и Пројекат унапређења објеката правосудних органа III фаза до 11.000.000 евра.

Пројекат унапређења објеката правосудних органа (у даљем тексту: Пројекат) представља интегрални део реформе судства у Републици Србији и важан корак у процесу европских интеграција. Као саставни део Националне стратегије за реформу правосуђа, Пројекат има за циљ унапређење правде у Републици Србији кроз изградњу, реконструкцију и реновирање објеката које користе правосудни органи и повезаних објеката инфраструктуре. Пројектом је обухваћен програм инвестиција одређен од стране Министарства правде у периоду 2011-2018. године и односи се на 22 потпројекта опремања, реконструкције и изградње објеката правосудних органа Републике Србије, од којих се три кључна потпројекта финансирају из кредита ЕИБ, и то:

- реконструкција објекта - Палата правде у Београду, у вредности од око 20 милиона евра;

- реконструкција објекта - бившег Војно-техничког института у Катанићевој улици у Београду, за потребе смештаја правосудних органа, у вредности од око 10 милиона евра;

- изградња објекта за потребе Тужилаштва за организовани криминал у Устаничкој улици у Београду, у вредности од око 11 милиона евра.

Преосталих 19 потпројеката, у вредности од око 43,23 милиона евра, који се односе на реновирање или унапређење објеката основних, прекршајних и апелационих судова, као и објеката тужилаштва спроводиће се на подручјима одређених локалних самоуправа. Пројекат такође обухвата и инвестиције у реконструкцију електро-инсталација у објектима правосудних органа, што ће омогућити да се 34 основна суда и 16 привредних судова прикључе на јединствену компјутерску мрежу.

Финансијским уговором (Унапређење објеката правосудних органа) између Републике Србије и ЕИБ, који је закључен 20. октобра 2011. године у Београду и 25. октобра 2011. године у Луксембургу, ЕИБ се сагласила да Републици Србији стави на располагање кредит у износу од 45.000.000 евра за финансирање Пројекта унапређења објеката правосудних органа, који је првобитно обухватао 16 потпројеката и чија је укупна вредност тада била процењена на 91.440.000 евра. Наведеним уговором Републици Србији је одобрена прва кредитна линија у износу од 15 милиона евра.

Услед прилагођавања измењеним потребама правосудног система у Републици Србији, односно измене мреже судова по предлогу Радне групе за реформу правосуђа, дошло је и до промене броја објеката за које је предвиђено финансирање из средстава ЕИБ. Број потпројеката повећан је са 16 на 22, а потребна средства за реализацију тако измењеног пројекта процењена су на 84.230.000 евра, од чега ЕИБ, у виду кредита, обезбеђује 41.000.000 евра, уместо првобитно предвиђених 45.000.000 евра, док ће се преосталих 43.230.000 евра финансирати из средстава буџета Републике Србије. Ова измена резултирала је Уговором о изменама и допунама Финансијског уговора, који је између Републике Србије и ЕИБ потписан 28. априла 2014. године у Луксембургу и 15. маја 2014. године у Београду.

Средства прве кредитне линије била су опредељена за реконструкцију објекта у Катанићевој улици у Београду, која је успешно завршена, омогућивши да се у адаптирани објекат уселе правосудни органи према плану, али и привремено сместе неки од расељених судова из Палате правде, како би започела и реконструкција ове зграде. Како су преостала средства из првог кредита недовољна за предвиђене радове на Палати правде, потребно је закључити нови финансијски уговор и активирати нову кредитну линију за реализацију наредних фаза Пројекта.

Закључком Владе 05 Број: 48-13144/2015 од 11. децембра 2015. године утврђена је Oснова за вођење преговора са Европском инвестиционом банком у вези са одобравањем кредита за спровођење II фазе Пројекта унапређења објеката правосудних органа и одређен састав делегације Републике Србије.

ЕИБ је уважила предлог српске стране да се уместо два одвојена финансијска уговора, појединачно за другу и трећу фазу пројекта (15.000.000 евра + 11.000.000 евра), потпише један уговор, којим би Републици Србији био одобрен кредит у износу од 26.000.000 евра. На тај начин се није изашло из буџетског оквира и законом предвиђеног лимита за задуживање код ове међународне финансијске институције, а уместо два поступка ратификације финансијског уговора, спровешће се један и омогућити да кредитна средства постану оперативна у знатно краћем року.

На преговорима са представницима ЕИБ постигнута је сагласност о финансијским условима под којима се одобравају средства за спровођење II и III фазе Пројекта.

Закључком Владе 05 број: 48-10197/2016 од 3. новембра 2016. године, прихваћен је Извештај са преговора са Европском инвестиционом банком у вези са одобравањем кредита за спровођење II и III фазe Пројекта унапређења објеката правосудних органа и усвојен Нацрт финансијског уговора „Унапређење објеката правосудних органа Б” између Републике Србије и Европске инвестиционе банке, ради његовог потписивања.

Ова кредитна линија, одобрава се под следећим финансијским условима:

- зајмодавац: Европска инвестициона банка;

- зајмопримац: Република Србија, коју представља министар финансија;

- промотер: Министарство правде;

- износ задужења: 26.000.000 евра;

- каматна стопа: могућност зајмопримца да изабере фиксну или варијабилну каматну стопу приликом повлачења транше, као и погодност да се од банке може затражити одређивање нових финансијских услова у погледу каматне стопе која се примењује на каматну основицу од 10 милиона евра или већу, односно промену фиксне у варијабилну каматну стопу и обратно;

- период отплате: 25 година, укључујући 5 година периода почека;

- приликом повлачења транше зајмопримац има право избора годишње, полугодишње или кварталне отплате кредита;

- крајњи рок расположивости кредитних средстава је 31. децембар 2018. године или каснији датум, који ЕИБ може да одобри на захтев зајмопримца;

- кредит се реализује у највише 10 транши, са минималним износом транше од 2 милиона евра;

- приступна накнада и провизија на неповучена средства се не плаћају.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. предвиђа се потврђивање Финансијског уговора „Унапређење објеката правосудних органа Б” између Републике Србије и Европске инвестиционе банке, потписаног 28. новембра 2016. године у Београду, у оригиналу на енглеском језику.

Одредба члана 2. садржи текст Финансијског уговора „Унапређење објеката правосудних органа Б” између Републике Србије и Европске инвестиционе банке, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произилазе из чињенице да је повлачење средстава за финансирање II и III фазe Пројекта унапређења објеката правосудних органа, условљено ступањем на снагу закона о потврђивању Финансијског уговора „Унапређење објеката правосудних органа Б” између Републике Србије и Европске инвестиционе банке.